**ЛЕТОПИС**

**Музичка школа „Јосиф Маринковић“ Зрењанин**

**школска 2023/24. година**

**Септембар**

У уторак, 12. септембра 2023. године, одржан је први конститутивни састанак Ученичког парламента школе. Усвојен је План рада који је у складу са потребама и интересовањима ученика, а овде наводимо само неке од активности у шк. 2023/24. години: учешће у хуманитарно-сакупљачкој акцији „Чеп за хендикеп“, сарадња са Црвеним крстом града, учешће у волонтерским и хуманитарним акцијама, организовање хуманитарних концерата, обележавање значајних годишњица, посете оперским и позоришним представама, посета спомен кући Јосифа Маринковића у Новом Бечеју, музички квиз и дружење са ученицима музичких школа из Београда и Вршца, те организовање трибине и многе друге активности. Председник УП је била Милица Станисављев, ученица 4. разреда средње музичке школе, док су остали чланови: Виктор Аврам, Коста Кантар и Селена Мојсин (1. разред), Ивана Миљуш, Андреја Шевић и Калина Кекењ (2. разред), Лара Балабан, Василије Крајновић и Вук Џакула (3. разред), Анастасија Пајић и Давид Раосављев (4. разред). Координатор УП је била Славица Стојанов, школски педагог.

Вељко Торбица, проф. гитаре, наступио је 13. септембра у оквиру Дуа „Quantum Guitar“ у Барокној сали скупштине града Зрењанина.

Мушка вокална група „Pannonica“, коју предводи проф. Зорица Козловачки, и Певачко друштво „Преподобни Рафаило Банатски“, које предводи проф. Сенка Милисављевић, освојили су вредне награде на 15. сесији Међународног фестивала камерних хорова и вокалних ансамбала у Крагујевцу: награда за квалитетан звук ансамбла и најуспешнију комуникацију са публиком („Pannonica“), награда за најуспешнијег солисту („Pannonica“ – Милош Гаврилов) и награда за најбољи програмски концепт („Преподобни Рафаило Банатски “).

Женски вокални квартет „Вита Бревис“, који чине садашње професорке школе Вилма Дутина, Татјана Иваница, Зорица Козловачки и бивша професорка Анико Гардиновачки, наступио је на петој фестивалској вечери ,,Мокрањчевих дана“ у Неготину.

Оркестар трзача Музичке школе „Јосиф Маринковић“ Зрењанин, који води проф. Марина Бардек, добио је нови простор за пробе у Канцеларији за младе.

На иницијативу Савета Европе, а у сарадњи са Европском комисијом, од 2001. године се 26. септембар прославља као Европски дан језика. На тај начин се подстичу грађани европских држава да уче језике, без обзира на године и окружење. У нашој школи средњошколци су 25. и 26. 9. 2023. на часовима енглеског језика, са проф. Наташом Мамузић, обележили Европски дан језика кроз одговарајуће ученичке активности. Ученици првог разреда су, на основу претходно обрађених стручних текстова о врстама музичких инструмената, направили пано који приказује чланове симфонијског оркестра са називима инструмената на српском, енглеском и италијанском језику. Ученици 2. разреда су направили пано који приказује начине на које се означавају темпо и динамика у музици, такође на српском, енглеском и италијанском језику. Ученици трећег и четвртог разреда су се бавили значајем учења страних језика и препознавањем разних европских језика. Такође, израдили су паное са цитатима значајних научника, писаца, уметника, музичара и спортиста на више различитих језика.

Поводом Петог фестивала традиционалних инструмената „Рог Баната“ у нашој школи одржана је едукативна радионица 29. септембра у 17 часова у свечаној сали. Наступи музичара почели су у 19.30 часова у Културном центру Зрењанина. Организатор: Удружење „Банатске гајде“ у сарадњи са Културним центром. Покровитељи: Град Зрењанин и Покрајински секретаријат за културу.

**Октобар**

Дечја недеља, као највећа национална манифестација за децу, одржава се сваког октобра ради подстицања пуног учешћа деце и младих у друштвеном животу, као и са циљем побољшања њиховог положаја. У оквиру ове манифестације Музичка школа „Јосиф Маринковић“ организовала је концерт за децу предшколског узраста 3. 10. у Културном центру Зрењанина у 10 часова. Концерт је, инспирисан Дечјом недељом, организовао Тим за јавну и концертну делатност Музичке школе како би се наши најмлађи боље упознали са музичким инструментима и музичким светом уопште. Деца су имала прилику да чују и виде различите инструменте које су им представили наши ученици и професори.

Ученице ОМШ, Мила Тарајић и Анђела Тарајић, у класи проф. Елеоноре Шомођи, посетиле су 3. октобра вртић „Колибри“ и представиле деци флауту поводом Дечје недеље.

Први разред СМШ обележио је Дечју недељу тематским излетом у природи са разредним старешинама, проф. Драганом Дамјан и проф. Виолетом Танкосић. Тема излета била је „Боја“, те је свако донео јело у одређеној боји. Ученици су се дружили, певали уз пратњу акустичне гитаре, играли одбојку, фудбал, бадминтон и имали грађанско васпитање у природи.

Поводом Концерта садашњих и бивших ученика и професора соло певања поводом 75 година постојања Музичке школе „Јосиф Маринковић“, преносимо утиске наше проф. Ане Алексић Шајрер: „Велико хвала свим нашим ученицима који су се одазвали, поред својих ангажовања на концертној и оперској сцени у Србији и Словенији, да својим учешћем увеличају обележавање, не тако малог, јубилеја школе. Ви сте наши амбасадори и ви нас на најлепши могући начин представљате: Лара Маленић, Марија Алексић, Весна Ђурковић, Ања Попадић, Данијела Поповић Кондић, Александар Керлета, Владимир Јакшић, Васкрсија Ковачевић, Анђелина Шварц, Сандра Стојадинов, Марта Мезеи, Вишња Радосав. Хвала и нашим клавирским сарадницама: Јелена Јерковић, Јелена Лазић, Тина Николовски и Марта Ронто. Посебну захвалност фотографу Александру Блануши и порталу „Волим Зрењанин“, који су увек ту да нас подрже и испрате сва наша дешавања“.

Поводом Дана учитеља и заједничког концерта професора из Хрватске, Чешке, Мађарске и Србије, наши професори Ана Алексић Шајрер, Тијана Церовић, Бранислав Гагић и Ђорђе Миладиновић, наступили су 6. 10. 2023. у Макарској у Старој цркви фрањевачког манастира.

Поводом великог јубилеја школе – 75 година од њеног оснивања – почело је снимање компакт-диска „Јосифу у част“ у амфитеатру Музичке школе „Исидор Бајић“ у Новом Саду. „Јосифу у част“ је пројекат Музичке школе „Јосиф Маринковић“ Зрењанин уз подршку СОКОЈ-а.

Проф. Сантина Цвејић, као волонтер Дневног центра „Алтернатива“, дошла је на идеју да покрене реализацију хуманитарног концерта, на којем су наступили здружени хор и оркестар ученика и професора Музичке школе, са класичном, филмском и популарном музиком на репертоару. Овом концерту се, поред Центра „Мост“, придружио и Центар за очување традиционалне културе „Ђерђеф“. На иницијативу наше проф. Цвејић, Центар „Мост“ организовао је хуманитарни концерт 25. 10. 2023. поводом прикупљања средстава за отплату дуга за струју корисника Центра „Мост“ (детета са телесним и менталним инвалидитетом).

На отварању 10. Ликовне колоније у компанији „УМ-ИНГ“ на Багљашу 18. 10. наступили су ученици Дарио Михаљевић (хармоника, класа: проф. Бранислав Симић), Ема Шивег (виолина, класа: проф. Тибор Шивег) и Анђелина Шварц (соло певање, класа: проф. Светлана Бирка).

Ученици 1. и 2. разреда СМШ су са проф. Драганом Дамјан и психологом Бранком Пуцаревић посетили трибину под називом: „Како да сачувамо ментално здравље?“. Трибина је одржана 18. 10. у оквиру Фестивала менталног здравља, у Црвеном крсту Зрењанина, а обухватала је пет тема:

1. Дефиниција здравља – ментално здравље;
2. Ментално здравље младих. Значај развоја емпатије током одрастања;
3. Допринос емоционалне писмености у формирању емпатије;
4. Брига о себи – „burn out” синдром;
5. Улажући у волонтере, улажемо у будућност.

**Новембар**

Проф. Марко Пејчић учествовао је у пројекту дигитализације опере Станислава Биничког „На уранку“, што представља експеримент који је на домаћој позоришној сцени први пут изведен у јуну 2023. године у Народном позоришту у Нишу. Његов задатак је био да усними и дигитализује деоницу оркестра и, на тај начин, унапред припреми „матрицу“ уз коју ће певачи певати уживо, али без живог оркестра и диригента.

Деца из вртића „Бубамара“ су, са својим васпитачицама Биљаном Божић и Маријом Мартинов, посетила нашу Музичку школу где су имала прилику да се боље упознају са музичким инструментима које су им презентовали наши професори и ученици.

У среду, 1. новембра 2023. у ОМШ „Јосип Славенски“ у Новом Саду одржан је састанак Секције музичких теоретичара Војводине. На састанку су обрађене разне теме, а све у циљу усавршавања квалитета наставе теоретских музичких предмета. Поред професора стручно-теоријских предмета из других музичких школа у Војводини, састанку су присуствовале и професорке из наше школе: Вера Голоб, Оливера Тапавица и Драгана Дамјан.

Васкрсија Ковачевић, ученица 4. разреда СМШ у класи проф. Ане Алексић Шајрер, освојила је I награду на 20. Међународном такмичењу соло певача ,,Лазар Јовановић” у Београду, 11. 11. 2023. године. Клавирска сарадња: проф. Јелена Лазић.

Школски бенд „Пепси служба“ – у чијем су саставу Огњен Кецман, Лара Балабан, Вукашин Стевић, Јелена Болдижар, Мариа Магдалена Торњош, Алекса Торбица, Мајда Мандић – наступили су на Првом републичком такмичењу средњошколских рок бендова под називом „Рок Сербика“. Такмичење је одржано 11. 11. у Културном центру Зрењанина у 18 часова. Бенд су спремили професори Марко Мојин и Норберт Нехез. Мариа Магдалена Торњош и Лара Балабан, ученице 2. и 3. разреда СМШ, освојиле су награде за најбоље женске вокале на истом такмичењу, на којем су учествовале са поменутим бендом.

На 5. Омладинском фестивалу хорских певача, на којем је певало преко 400 младих певача из целе Србије 13. и 14. 11. 2023. године, учествовао је Омладински мешовити хор наше Музичке школе, које су подржале професорке Зорица Козловачки и Сенка Милисављевић.

Музичка школа „Јосиф Маринковић“ Зрењанин први пут у својој историји организовала је Квиз средњих музичких школа, под називом „Јосифу у част“, који је одржан 16. 11. 2023. у Културном центру Зрењанина. Квиз је само један од пројеката у оквиру великог школског јубилеја – 75 година од оснивања наше школе – чија је идеја спајање три музичке школе под истим именом из три града: Музичке школе ,,Јосиф Маринковић“ из Београда, Вршца и Зрењанина. Три такмичарске екипе показале су своје знање о животу и делу познатог српског композитора Јосифа Маринковића. Све такмичаре припремали су ментори, професори: Александра Милосављевић Вребалов (МШ ,,Јосиф Маринковић“ Зрењанин), Драган Ђокић (МШ ,,Јосиф Маринковић“ Вршац) и Мина Бојовић (МШ ,,Јосиф Маринковић“ Београд). **Титулу** **победника** првог квиза средњих музичких школа имена Јосифа Маринковића ,,Јосифу у част“ поделиле су школе из Зрењанина и Вршца. Школа из Београда, са нешто мање бодова, заузела је друго место. Нашу екипу, коју је припремала проф. Александра Милосављевић Вребалов, чинили су: Даница Момиров, Ксенија Вереш, Милица Станисављев, Дарио Михаљевић и Филип Црновршанин. Екипу вршачке музичке школе, коју је припремао проф. Драган Ђокић, чинили су: Теодора Блаж, Милица Вујичић, Александар Јовчић, Маша Шалиначки и Андреа Мозор. Екипу београдске музичке школе, коју је припремала проф. Мина Бојовић, чинили су: Ирена Орић, Константин Павићевић, Уна Марјановић, Маша Новаковић и Анастасија Радуновић. Стручни жири: проф. др Ира Проданов (Академија уметности Универзитета у Новом Саду), Маја Чоловић Васић (РТС – Радио Београд 2) и проф. Вера Голоб (МШ ,,Јосиф Маринковић“ Зрењанин). Посебну захвалницу заслужују Борис Марковић, иницијатор овог пројекта и помоћник директора наше школе, директорка Јелена Грбић, без које реализација не би била могућа, и водитељке квиза, професорке Катарина Чуч Јаначковић и Марина Бугар. На великој подршци захвални смо нашим колегама, професорима и стручним сарадницима: Ђорђу Миладиновићу, Страхињи Ђорђевићу, Оливери Тапавици, Татјани Ђулинац и Оливери Будошан. Ту су, такође, ученици: Лара Балабан, Василије Крајновић, Огњен Кецман, Давид Раосављев, Звонимир Симичић, Матеја Бартош и Кира Курунци. Такође, хвала хористима СМШ „Јосиф Маринковић“ и диригенткињи, проф. Сенки Милисављевић, који су својим перформансом увеличали крај догађаја.

Поводом извођења техничко-тактичког збора за све ученике завршних разреда средњих школа са територије Средњобанатског округа – који је одржан 16. 11. у зрењанинској касарни „Народни херој Светозар Марковић Тоза“ – Дувачки оркестар наше школе, који води проф. Бранислав Гагић, извео је химну Републике Србије заједно са Анђелином Шварц, ученицом соло певања у класи проф. Светлане Бирке. Том приликом одржано је и такмичење у знању ученика из области одбране, где је наш средњошколац Иван Ратић освојио II место.

Поводом војне свечаности на Дан Команде за развој Банатске бригаде, 17. 11. 2023. у зрењанинској касарни „Народни херој Светозар Марковић Тоза“ наступио је Дувачки камерни састав, који води проф. Бранислав Гагић, а чине га: Виктор Аврам (труба), Вук Симић (тромбон), Емилијана Цукић (труба) и Владимир Алексић (тромбон). Током свечаности уручене су и награде које су зрењанински средњошколци претходни дан освојили на такмичењу из области одбране, међу којима је ученик Иван Ратић, са освојеном II наградом.

Зорица Козловачки, професорка и диригенткиња нашег Омладинског мешовитог хора, учествовала је на Генералној скупштини Европске хорске асоцијације (ЕCA) у Литванији, где је, заједно са колегама из Српске хорске асоцијације (СХА), Тамаром Адамов Петијевић, Дуњом Хузјан и Миланом Радишићем, представила Фестивал „Распевани мостови“ који је организован 2024. године у Новом Саду.

У понедељак, 20. новембра 2023. године, наши средњошколци су гледали Вердијеву оперу „Травијата“ у Српском народном позоришту у Новом Саду, заједно са педагогом Славицом Стојанов и професоркама Стелом Велемир Марковић, Ксенијом Марјански и Катарином Чуч Јаначковић.

Милан Слијепчевић, некадашњи ученик наше школе који је на мастер студијама на Академији уметности у Новом Саду, у класи проф. Милана Миладиновића, и на Музичком конзерваторијуму „Ђузепе Тартини“ у Трсту, у класи проф. Терезе Тревизан, одржао је солистички концерт 22. 11. у свечаној сали наше школе. Милан, који тренутно ради на Академији уметности у Новом Саду као сарадник у настави на клавирској катедри, имао је низ наступа у Европи, а освојио је и више значајних међународних признања, што му је школске 2021/22. године донело награду Универзитета „Студент генерације у области уметности“.

25. Међународно такмичење соло певача „Никола Цвејић“ у Руми, 24. 11. 2023:

* Лара Балабан: I-7 награда (91 бод)
* Анђелина Шварц: III-2 награда (74,6 бодова)  
  Класа: Светлана Бирка.
* Васкрсија Ковачевић: I-2 награда (98,8 бодова)
* Ема Шивег: II-2 награда (90,6 бодова)  
  Класа: Ана Алексић Шајрер.

Клавирска сарадња: Марта Ронто.

Проф. Анђела Станковић и њена ученица Олга Сианта учествовале су 25. 11. на мајсторском курсу харфе у оквиру „А–феста“, у организацији Департмана музичке уметности Академије уметности у Новом Саду. Мајсторски курс је одржала др уметности Мариа Билдеа, која је редовни професор харфе на Факултету музичке уметности – Национални Универзитет у Букурешту и солиста Националног Радио Оркестра Румуније.

Професорке Биљана Симић, Весна Немчев и Андреа Поша представиле су нашу школу предшколцима у вртићу „Лептирић“. Деца су имала прилику да се упознају са виолином, виолончелом, клавиром и солфеђом припремног разреда.

Пијанисткиња Валентина Ненашева, др уметности и ванредни професор на клавирској катедри за предмет корепетиција на Академији уметности у Новом Саду, одржала је 30. 11. у школској сали предавање „Рат и мир“ Сергеја Прокофјева, уз пропратни концерт.

Колективна монографија „Станислав Винавер и музика”, која је произашла из излагања на научном скупу одржаном у Београду и Шапцу 2022. године, објављена је у новембру 2023. године, у издању Катедре за музикологију ФМУ у Београду и Фондације „Станислав Винавер“ из Шапца. У књизи се налази тринаест студија, међу којима је и „Станислав Винавер као савременик српских композитора између два светска рата“, чији је аутор Оливера Будошан, стручни сарадник-нототекар наше школе.

**Децембар**

У уторак, 5. 12. 2023. у свечаној сали школе у 17 часова одржана је промоција књиге „Златне ноте Бегејопоља: Породица Рипка и њен допринос музичком животу Великог Бечкерека – Петровграда (1888–1939)“. Аутор књиге је реномирани оргуљаш и музиколог др Франц Мец (Franz Metz) из Минхена, а поред њега, на промоцији је о књизи говорио др Филип Крчмар, преводилац и приређивач њеног српског издања, и музиколог др Маријана Кокановић Марковић, редовни професор Академије уметности у Новом Саду. У музичком делу програма наступиле су наше професорке Ана Алексић Шајрер, Слађана Јосић и Марта Ронто.

Предавање на тему „Човеково кретање напред и навише“ професора књижевности Ненада Гугла, које је одржано 5. 12. 2023. у Барокној сали скупштине града Зрењанина, музиком су испратили Анђелина Шварц (соло певање у класи проф. Светлане Бирке) и Дарио Михаљевић (хармоника у класи проф. Бранислава Симића), ученици наше средње школе.

Група младих војвођанских пијаниста одржала је од 1–8. 12. низ концерата под називом „Карло Кромбхолц – 12 лица пијанизма“, са клавирским делима Карла Кромбхолца (Karoly Krombholz, Будимпешта 10. децембар 1905 – Нови Сад 15. фебруар 1991), готово заборављеног војвођанског композитора, пијанисте и музичког педагога. Један од четири извођача била је проф. Тијана Церовић, наша корепетиторка на клавирском одсеку, која је заједно са осталим пијанистима – међу којима су Угљеша Бркљач, Филип Маџунков и Коста Кнежевић – представила дела Кромбхолца. Концерти су одржани у четири војвођанска града: Суботици, Зрењанину (6. 12. у 17.30 часова.), Новом Саду и Сомбору.

Нашу школу је у децембру 2023. године, на предлог професорке Ане Алексић Шајрер, посетио познати српски оперски певач Жељко Лучић. Имао је прилике да чује наше ученице 3. и 4. разреда средње школе из класа проф. Ане Алексић Шајрер и проф. Светлане Бирка, уз клавирску пратњу проф. Марте Ронто и Јелене Лазић.

На концерту ученика харфе из Србије, који је одржан у МШ „Јован Бандур“ у Панчеву 7. 12. 2023. године, наступиле су наше ученице ОМШ у класи проф. Анђеле Станковић: Мајда Јеремић (2. разред), Теа Трновски (2. разред) и Олга Сианта (3. разред).

На 10. јубиларним Инклузивним играма, које организује ОСШ „9. мај“, учествовали су ученици: Сенка Бабић (виолина, класа: проф. Сантина Цвејић), Лена Нинковић (флаута, класа: проф. Весна Вучуревић), Јован Срдић (гитара, класа: проф. Бранко Барнић) и Дарио Михаљевић (хармоника, класа: проф. Бранислав Симић)

Ђаци и професори наше школе 13. пут су организовали традиционални Хуманитарни концерт 7. 12. 2023. у 19 часова, у Културном центру Зрењанина, за ученике школе „9. мај“ и чланове Дневног центра „Алтернатива“, на којем су сакупили играчаке и слаткише за предстојеће новогодишње празнике – пакетићи су стигли у ОСШ „9. мај“ и Дневни центар „Алтернатива“. Хвала проф. Браниславу Симићу на почетној иницијативи, а сада већ традицији одржавања Хуманитарног концерта која траје већ 13 година сваког децембра месеца. Хвала нашим суграђанима на одзиву и хуманости.

Ученици наше музичке школе издвојеног одељења у Ковачици наступили су 8. 12. у Основној школи „Млада поколења“ поводом Литерарне вечери и проглашења победника литерарног конкурса „Познати Словаци у Војводини“. У програму су учествовали ученици: Карол Лукач, Искра Стаменов, Стефан Барца, Олга Сианта, Матеј Хуђец и Андреј Јонаш.

Великани српске класичне музичке сцене виолиниста Јован Колунџија и пијанисткиња Нада Колунџија одржали су концерт у 11. 12. у 19 часова у Народном музеју Зрењанина, са циљем промовисања и афирмације младих талената, Нада и Јован Колунџија одржали су бесплатне креативне музичке радионице, мајсторске курсеве у 17 часова у Музеју за ученике наше музичке школе. Специјални гости концерта били су наши средљошколци: Владимир Алексић (тромбон), 4. разред у класи проф. Бранислава Гагића; Ема Шивег (виолина), 3. разред у класи проф. Тибора Шивега; и Дарио Михаљевић (хармоника), 4. разред у класи проф. Бранислава Симића. Концерт је одржан под покровитељством Министарства културе Републике Србије, у организацији Установе културе Гварнеријус.

На Концерту класе тромбона Музичке школе „Јосиф Маринковић“ Зрењанин 12. 12. 2023. наступили су: Бранислав Томашев (1. омш), Душан Видаковић (2. омш), Константин Игњатов (3. омш), Дарко Спалевић (1. смш), Вук Симић (2. смш), Владимир Алексић (4. смш), Александра Јекић (као гост). Класа: проф. Бранислав Гагић. Клавирска сарадња: проф. Немања Штеванов.

Хуманитарна организација „Српска солидарност“ девети пут је покренула хуманитарну акцију под називом „Најслађи караван“, са циљем прикупљања новогодишњих пакетића за децу са Косова и Метохије. Тим поводом, наша школа је одлучила да направи Хуманитарни концерт 21. 12. 2023. под истим слоганом, где је улазница била слаткиш и/или сланиш. На овом концерту по први пут су наступили „Зрењанински тамбураши“, ученици од 3. до 5. разреда ОМШ у класи проф. Марине Бардек. Са њима су свирале директорка школе Јелена Грбић и њихова професорка Марина Бардек. „Inner Wheel“ клуб Зрењанин донирао је Музичкој школи „Јосиф Маринковић“ десет панела за ноте за школски оркестар, након хуманитарног концерта ,,Најслађи караван“ за децу са Косова и Метохије. Захваљујемо се „Inner Wheel“ клубу Зрењанин, којег чине супруге чланова Ротари клубова из Зрењанина и Кикинде, као и друге жене које деле исте вредности попут хуманости и спремности за помоћ локалној заједници.

Професори и ученици наше школе одржали су концерт за ученике од 1. до 4. разреда у ОШ „Ђура Јакшић“ у Зрењанину, на којем су представили гудачке инструменте.  
Ученици који су наступили су: Софија Папић (виолина, 1. омш), Софија Чикић (виолина, 3. омш), Васил Којадиновић (виолина, 3. омш) и Лола Ердељан (виолончело, 1. смш). Професори који су учествовали су: Сантина Цвејић (виолина), Весна Немчев (виолина), Тибор Шивег (виолина), Нерина Ћилерџић (виолина), Наталија Пејчић (виолина) и Биљана Симић (виолончело).

Професорка харфе Анђела Станковић одржала је заједнички концерт са Олгом Сиантом, нашом ученицом издвојеног одељења у Ковачици, у Галерији наивне уметности у Ковачици.

У периоду од 25. 11. до 30. 12. 2023. у Новом Саду, одржан је „А-Фест“ – Фестивал студената музичког департмана Академије уметности Универзитета у Новом Саду. На програму су била стручна предавања, мајсторски курсеви и концерти, у оквиру којих је премијерно изведена композиција нашег бившег ученика Ђорђа Дамјана, студента 2. године Композиције у класи проф. Зорана Мулића. Његову композицију „Манастир“ за сопран и харфу, на текст Јована Дучића, извеле су Љепосава Малбаша (сопран) и Теодора Вујошевић (харфа), студенткиње 4. године основних студија. Поред композиције „Манастир“ и друга дела Ђорђа Дамјана извођена су јавно у организацији Академије уметности у Новом Саду. Летос, у Културној станици Еђшег, композицију „Елегија за виолину и клавир“ могли смо чути у извођењу виолинисткиње Марије Тунић, уз клавирску сарадњу нашег проф. Немање Штеванов, као и соло песму за баритон и клавир „Браним“ на стихове Васка Попе, у извођењу Николе Баста (баритон), такође уз клавирску пратњу проф. Немање Штеванов.

Концерт Музичке школе „Јосиф Маринковић“ Зрењанин – издвојеног одељења у Ковачици, одржан је 21. 12. 2023. године у Ковачици.

Пројекат „Ноте нама вредне“ у маркетима „ПерСу“ у Зрењанину – ученици наше школе свирали су уочи Нове године и Божића на различитим локацијама: 22. 12. 2023. у улици Михајловачки друм бб, од 17 до 18 часова, наступили су: Ема Шивег, Анђелина Шварц и Дарио Михаљевић, као и Мини тамбурашки састав (диригент: проф. Марина Бардек). Затим, 23. 12. 2023. у улици Ревес Антала 24 (Мужља), од 17 до 18 часова, наступили су: Ема Шивег, Анђелина Шварц, Ката Ронто, Анастазиа Лабанц и Дарио Михаљевић. Након тога, 29. 12. 2023. у улици 20. октобра бб, од 17 до 18 часова, наступили су: Никола Радаковић, Бранислав Томашев, Душан Видаковић, Константин Игњатов и Дарко Спалевић. Такође, 30. 12. 2023. у улици Војводе Петра Бојовића 22, од 17 до 18 часова, наступили су: професорка Сантина Цвејић са својим ученцима.

Ученици клавира, у класи проф. Данијеле Радаковић Дерикраве, одржали су у децембру 2023. године концерт у ОШ „Ђура Јакшић“ Зрењанин.

Наша школа добила је „Награду града Зрењанина“ поводом 75. годишњице од оснивања, за постигнуте резултате у области образовања, културе и музичке уметности и активно учешће у јавном и културном животу града. Награду је примила директорка школе Јелена Грбић, а уручили су је градоначелник Зрењанина Симо Салапура и председник Скупштине града Зрењанина Чедомир Јањић. Традиционална новогодишња свечана додела Награда за 2023. годину одржана је 28. 12. 2023. у Барокној сали Градске куће. Добитницима „Награде града Зрењанина“ је, у складу са Одлуком о установљењу Празника града, награда, јавних признања и звања почасног грађанина града Зрењанина, поред признања у виду Повеље, додељена и новчана награда.

**Друго полугодиште, 2024.**

**Јануар**

Преносимо утиске проф. Бранислава Гагића поводом резултата са Међународног такмичења у Русији: „За крај године стигле су нам дипломе са Међународног такмичења: „XII Международный конкурс СИБИРИАДА“ из Кемерова, Русије, на којем је било преко 1500 пријава са преко 3500 учесника! Захваљујем се свим члановима оркестара и ансамбала који су својим учешћем допринели одличним резултатима“.

Наша школа одржала је 23. 1. 2024. Концерт „Музика за душу“ у Банатском Карађорђеву, у оквиру културне манифестације „Карађорђевачка прела“, која се већ 25 година одржава у овом селу. Дружење са организаторима, директорком и колегама ОШ „Никола Тесла“ из Банатског Карађорђева, настављено је и после успешног концерта. Домаћини манифестације доделили су нашој школи Захвалницу, коју је примила педагошкиња Славица Стојанов, која је умногоме допринела да се овај концерт одржи.

Поводом школске славе Св. Сава одржан је традиционални обред освештавања и сечења славског колача 27. 1. 2024, ког је предводио свештеник Дејан Бојанић из Руске цркве. Захваљујемо се хору, диригенткињи Сенки Милисављевић, нашим камерним саставима и професорима, што су улепшали Светосавску академију 2024. године у нашој школи.

Професорке Катарина Чуч Јаначковић и Андреа Поша учествовале су у свечаној прослави Дана Светог Саве у вртићу „Звездица“, 26. јануара 2024. године, које је обележено уз Светосавску химну, музику, песму и игру.

**Фебруар 2024.**

Виктор Аврам, ученик 1. разреда СМШ (разредни старешина: проф. Драгана Дамјан; наставник трубе: проф. Слободан Ћирић), учествовао је са Дечјом филхармонијом на традиционалном Гала концерту „Срце чује радост” у МТС Дворани, 3. фебруара 2024. у Београду. Будући да су чланови Дечје филхармоније надарени ђаци основних и средњих музичких школа из Београда, Виктор им се овом приликом придружио на предлог нашег проф. Бранислава Гагића. На програму су, поред класичне музике, биле и мелодије популарних, рокенрол и етно нумера, под диригентском супервизијом маестра Љубише Јовановића. Концерт је организован у сарадњи фондације „Деца деци“ и МТС Дворане.

Градски дувачки оркестар Зрењанин и Актив лимених дувача музичких школа Војводине, у сарадњи са Културним центром Зрењанин, Музичком школом „Јосиф Маринковић“ Зрењанин, „Együttesek Hungarian and East Central European Association“, „Közép Kelet Európai Fúvósszövetség“ и WASBE (World Association for Symphonic Bands and ensembles), **организовали су** **„XVIII ВОЈВОЂАНСКИ BRASS FESTIVAL“** који је одржан 7. 2. 2023. у Великој сали Културног центра Зрењанина. На фестивалу су учествовали ученици лимених дувачких одсека из скоро свих војвођанских музичких школа. Фестивал је био ревијалног карактера и једини је оваквог типа за лимене дуваче у Војводини и шире.

Дувачки оркестар наше школе учествовао је у Великој карневалској поворци на „Петроварадинском карневалу“, 10. 2. 2024. године. О карневалу: ХКПД Јелачић из Петроварадина и Удружење грађана „Petrovaradin Media“ у фебруару 2023. године обновили су традицију „Петроварадинског карневала“ и Новом Саду су донели нову велику туристичку манифестацију – „Петроварадински карневал“. Централни догађај је био Велика карневалска поворка, а током десет фестивалских дана биле су организоване бројне изложбе, представе и радионице за децу на више локација у граду. У Петроварадин је дошао велики број учесника карневалских трупа из различитих градова Србије и региона. Велика карневалска поворка кретала се Подграђем Петроварадинске тврђаве, од Цркве Светог Јурја у Штросмајеровој улици, до Трга у улици Проте Михалџића. Након Карневалске поворке и представљања трупа, уследио је музички програм на карневалској бини.

Спортски савез града Зрењанина наградио је најуспешније спортисте у протеклој години: у категорији најуспешнијих сениора у неолимпијским спортовима узраста У20, награду је добио и кик боксер Василије Крајновић, ученик 3. разреда Средње музичке школе, који похађа Одсек за музичку продукцију и обраду звука. Додела награда била је уприличена 28. фебруара 2024. године, у Барокној сали СО Зрењанин.

**Март 2024.**

Теа Трновски, ученица 2. разреда ОМШ у класи проф. Анђеле Станковић, освојила је I награду (97 поена) на Меморијалу „Душан Протић“, који је одржан у МШ „Ватрослав Лисински“ у Београду.

Ученици наше школе Васкрсија Ковачевић, Ката Ронто, Владимир Алексић, Владан Кулиновић, Звонимир Симичић и професори Марта Ронто и Ана Алексић Шајрер, учествовали су у представи „Лајање на звезде“ 6. марта у Културном центру Зрењанина. Улаз је био добровољни прилог и прикупљено је 55.600 динара – цео приход је уплаћен фондацији „Буди хуман“ за девојчицу Нађу Марковић.

Солистички концерт Ларе Маленић, наше бивше ученице соло певања у класи проф. Ане Алексић Шајрер, и пијанисткиње Еве Заложник, одржан је 9. марта у свечаној сали наше школе. Лара Маленић је тренутно студенткиња 3. године соло певања на Академији за глазбу и уметност у Љубљани. На концерту им се придружило и неколико садашњих ученика.

Наша бивша ученица Дарија Чањи (класа: проф. Ина Кекењ), садашња студенткиња Академије уметности у Новом Саду, и фински пијаниста Уки Оваскаинен, одржали су концерт 12. марта у свечаној сали школе у 18 часова. Дарија је завршила Музичку школу „Јосиф Маринковић” у Зрењанину као ђак генерације у класи професорке Ине Кекењ, а сада је студент прве године Академије уметности у Новом Саду у класи професора Роберта Лакатоша. Током школовања освојила је високе награде као солиста и члан камерних ансамбла на бројним домаћим и међународним такмичењима у земљи и иностранству. Добитница је похвала за постигнуте резултате на такмичењима у области музике од владе АП Војводине за 2021, 2022. и 2023. годину.

Бранислав Гагић, професор тромбона наше школе, изабран је за једног од чланова жирија на 5. Међународном такмичењу младих извођача дувачких и ударачких инструмената „WIND STARS 2024”, које је одржано од 13. до 15. марта 2024. године у Летонији.

Зрењанин је представљао Србију на првом Гранд финалу фестивала „Ритам Европе“ у Северној Македонији. Након успешне организације музичког фестивала „Србија у ритму Европе“, град Зрењанин добио је прилику да представља нашу земљу на првом Гранд финалу фестивала, који је одржано у северномакедонском граду Струмици, од 14–16. марта. Тим поводом, Зрењанин су посетили извршни директори „Ритма Европе“ Давид Макевић и Игор Карадаревић, који су о наступу наших суграђанки разговарали с градоначелником Симом Салапуром, координаторкама тима Зрењанина Николетом Видаковић и нашом професорком Аном Алексић Шајрер, као и представницама нашег града које ће наступити у Струмици, а то су: Дуња Ковачевић и Милица Даников, ученице наше школе, затим Ања Гинда, Мима Менда, Сташа Алексић и Ана Дурсун. Чланица екипе из Зрењанина Милица Даников у овом такмичењу први пут је учествовала пре две године, када су девојке из нашег града однеле победу и као награду путовале у Барселону.

Гитариста Зоран Крајишник, редовни професор Академије уметности у Новом Саду, одржао је 9. марта мајсторску радионицу ученицима наше школе. Будући да ова пракса траје дужи низ година, генерације наших ђака добиле су значајне смернице ка даљем професионалном развоју. Професор је истакао позитивне утиске о раду наших средњошколаца и изразио заинтересованост за даљу сарадњу.

Ема Митровић, ученица 5. разреда ОМШ, освојила је I награду (95 бодова) за композицију ,,Тајна” на 29. Републичком фестивалу дечјег музичког стваралаштва (ФеДемус 2024) „Деца композитори“. Она је компоновала инструментално дело за клавир, под менторством наше проф. Драгане Дамјан.

Камерни трио ,,Спирит”, којег чине Софија Хинда (флаута), Ема Шивег (виолина) и Филип Црновршанин (клавир), у класи проф. Весне Немчев, освојио је II награду (94 бода) на 5. Међународном такмичењу камерне музике ,,Оливера Ђурђевић” у Београду.

Поводом великог јубилеја наше школе завршено је снимање компакт-диска ,,Јосифу у част“, у амфитеатру Музичке школе ,,Исидор Бајић” у Новом Саду. Ивана Дамјанов и Милан Слијепчевић, наши бивши ученици, снимили су два марша Јосифа Маринковића: ,,Авакумовићев“ и ,,Војнички“. Захваљујемо се свима који су учествовали у овом пројекту, који је покренула Музичка школа ,,Јосиф Маринковић“ Зрењанин уз подршку Сокоја.

Концерт ученика гудачког одсека наше школе одржан је 15. марта у Малом салону Народног музеја. Наступили су: Хана Шван и Јелена Радосав (омш), Николина Харнош, Лола Ердељан, Анастазиа Лабанц, Ема Шивег, Ката Ронто, Ксенија Вереш, Мајда Мандић и Алекса Торбица (смш).

Милица Милисављевић, ученица 6. ОМШ, освојила је I награду (92,70) из теорије музике на Екипном фестивалу солфеђа ,,Славенски” у Новом Саду, 15. 3. 2024. године. Класа: проф. Виолета Танкосић.

На 21. Међународном такмичењу „Даворин Јенко“ у Београду од 15–20. марта, ученици клавира, у класи проф. Данијеле Радаковић Дерикрава, освојили су следеће награде: Ивона Милош освојила је II-5 награду (93,75 бодова), а Михаило Пејовић освојио је II-8 награду (93,5 бодова).

Поводом јубилеја Градског дувачког оркестра градоначелник Зрењанина Симо Салапура уручио је проф. Браниславу Гагићу значку са грбом Зрењанина у марту 2024. године.

На 15. Међународном такмичењу соло певача ,,Мита Топаловић” у Панчеву (16–17. март 2024. године) наши ученици су освојили следеће награде:

* Ксенија Вереш: II-7 награда

Давид Шарвари: III награда

Класа: Светлана Бирка

Клавирска сарадња: Јелена Лазић.

* Сара Лунгулов: I-7 награда

Милица Милисављевић: II-2 nаграда

Ката Ронто: III-1 награда

Ема Шивег: II-2 награда

Емилија Попов: II-1 награда

Дуња Ковачевић: III-1 награда

Класа: Ана Алексић Шајрер

Клавирска сарадња: Марта Ронто.

Софија Куручев освојила је II-2 награду на 5. Међународном такмичењу „Макса Попов“ за мандолинисте, тамбураше и тамбурашке оркестре у Панчеву, 19. марта 2024. године. Класа: проф. Марина Бардек. Корепетиторка: Марина Радуловић.

Директорка школе Јелена Грбић била је члан жирија на 5. Међународном такмичењу ,,Макса Попов“ за мандолину, тамбуру и тамбурашке оркестре у Панчеву, 19. 3. 2024. године.

Наша школа организовала је Донаторски концерт 20. марта у Културном центру Зрењанина. Повод концерта био је прикупљање новчаних средстава за побољшање услова рада у школи. На концерту суграђани су имали прилику да чују наше професоре, камерне саставе, хорове и оркестар, који су музиком обележили и Међународни Дан среће.

Проф. харфе Анђела Станковић одржала је солистички концерт 22. марта у Барокној сали Градске куће Зрењанина.

Пијаниста Филип Маџунков одржао је концерт 22. марта у свечаној сали школе.

Ученици 3. разреда СМШ обележили су Међународни дан среће 22. марта кроз разне активности на часу италијанског језика код проф. Иване Станков. Међународни Дан среће установила је Генерална скупштина УН 2012. године, а има за циљ да препозна важност среће и благостања у свакодневном животу. Учествовала је и педагошко-психолошка служба: педагошкиња Славица Стојанов, као и психолошкиње Марија Савић и Бранка Пуцаревић.

Арија Гигић, у класи проф. Мариете Гигић, освојила је Лауреат из клавира (Преткатегорија А) на Међународном такмичењу ,,Даворин Јенко“ у Београду.

Дарио Михаљевић, ученик хармонике у класи проф. Бранислава Симића, освојио је II награду на Интернационалном фестивалу музике „Примавера“ који је одржан од 21–24. марта у Бијељини.

Хор припремног, 1. и 2. разреда ОМШ ,,Јосиф Маринковић“, који води наша проф. Андреа Поша, и Градски дечији хор Културног центра Зрењанина, који води наша проф. Сенка Милисављевић, наступили су на Хуманитарном концерту за малог Матеју 26. марта у Културном центру Зрењанина. Концерт је организовала Предшколска установа Зрењанин.

**Април 2024.**

Данијела Поповић Кондић, наша бивша ученица соло певања из класе проф. Ане Алексић Шајрер, сада студенткиња ФМУ у класи проф. Људмиле Грос Поповић, дебитовала је у улози Розалинде у оперети ,,Слепи миш“ Јохана Штрауса, која је 3. априла премијерно изведена на великој сцени Народног позозишта у Београду.

Концерт Николе Алексића (виолина) и Хилде Шван (клавир) одржан је 4. априла у Свечаној сали школе.

У суботу и недељу, 6. и 7. априла, одржан је 13. Војвођански фестивал харфе у Свечаној сали Музичке школе ,,Јосиф Маринковић“ Зрењанин. Наше ученице, у класи проф. Анђеле Станковић, освојиле су следеће награде: Адриана Табаков I-2, Maјда Јеремић I-5, Теа Трновски I-1 и Oлга Сианта II-4. На фестивалу су се такмичили ученици основних и средњих школа, студенти и камерни ансамбли. Фестивал је угостио ученике музичких школа из Београда, Новог Сада, Панчева, Вршца и Зрењанина. Лауреат такмичења је Ирина Пејоска (I награда – 100 бодова), студенткиња мастер студија ФМУ у Београду, у класи др ум. Милене Станишић. Стручни жири чинио су: мр Милица Миливојевић (МШ „Јован Бандур“ Панчево), мр Марија Ђурђевић Павловић (МШ „Ватрослав Лисински“ Београд), МА Мина Маринковић (МШ „Станковић“ Београд), мр Дијана Сретеновић (МШ „Мокрањац“ Београд), проф. Јелена Грбић (директорка МШ „Јосиф Мариковић“ Зрењанин), као и МА Анђела Станковић (МШ „Јосиф Маринковић“ Зрењанин), која је била секретар жирија. Остали чланови организације су: Анђела Станковић (проф. харфе), Оливера Тапавица (проф. солфеђа и пом. директора), Оливера Будошан (струч. сарадник–библиотекар), Ђорђе Миладиновић (проф. информатике), Града Зрењанин и ресторан „Walter“. Дежурни ученици: Зара Вулин, Наталија Пушкарић, Ана Павловић, Калина Кекењ, Вук Симић, Јелена Болдижар и Вукашин Стевић.

Наши средњошколци, тромбонисти и трубач, освојили су награде на два међународна такмичења.

Међународно такмичење у Летонији ,,WIND STARS“ 2024:

* Душан Видаковић (тромбон) – II награда

Класа: Бранислав Гагић.

Клавирска пратња: Немања Штеванов.

* Виктор Аврам (труба) – I награда

Класа: Слободан Ћирић.

Клавирска пратња: Јелена Лазић.

Проф. Бранислав Гагућ био је у члан жирија на овом такмичењу.

Међународно такмичење у Белорусији ,,Златна труба“:

* Душан Видаковић (тромбон) – III награда

Класа: Бранислав Гагић.

Клавирска пратња: Немања Штеванов.

* Владимир Алексић (тромбон) – I награда

Класа: Бранислав Гагић.

Клавирска пратња: Немања Штеванов.

* Виктор Аврам (труба) – III награда

Класа: Слободан Ћирић.

Клавирска пратња: Јелена Лазић.

На Војвођанском фестивалу гитаре и на Међународном такмичењу „Јован Јовичић“, које је одржано у Новом Саду у периоду од 1–3. априла, ученици су остварили бројне награде:

- Класа Вељка Торбице: Огњен Чолић (3. ОМШ) – I-6 награда; Миа Којадиновић (3. ОМШ) II-3 награда; Алекса Граховац (3. ОМШ) – II-7 награда; Павле Нинковић (2. ОМШ) II-10 награда; Максим Стефановић (1. СМШ) – II-2 награда.

- Класа Александра Поповића: ученица Даница Рацков (1. ОМШ) освојила је II-8 награду, а Лука Будишин (2. ОМШ) освојио је I-10 награду.

- Марио Комарек (1. СМШ) освојио је I-3 награду, а Јован Срдић, у класи Бранка Барнића као и Марио Комарек, освојио је III-3 награду.

Поводом обележавањe Светског дана среће у нашој школи имало је за циљ да ученике подстакне на размишљање о личним вредностима, о стварима које су им истински важне. Желели смо да подстакнемо код ученика ведрину, оптимизам, размену и радост бављења заједничком темом, која свим генерацијама измамљује осмех и пријатне асоцијације. Ученици 4. разреда средње школе и чланови Ученичког парламента, Давид Раосављев и Милица Станисављев, добили су истраживачки задатак од педагошкиње школе да испитају шта је за њихове вршњаке срећа и шта их чини срећнима. Опробали су се у разним професионалним улогама били су новинари, испитаници, сниматељи, монтажери, тонци. У овом забавном послу, пуном комичних ситуација, најчешће иза камере, учествовали су и ученици 3. и 4. разреда СМШ: Звонимир Симичић, Огњен Кецман и Василије Крајновић. Анкетирање је обављено у школи, али и на улицама нашег града. Снимали су камерама, те монтирали у кратки филм. Анкета је показала очекиване резултате: нашим ученицима је музика на врху личних вредности и највише их усрећује, уз здравље, породицу и пријатеље. Пошто музицирају свакодневно, закључујемо да су наши анкетирани ђаци веома срећни. Срећа је, такође, била тема часова италијанског језика код наставнице Иване Станков, које је тог 20. марта одржала 2. и 3. разреду СМШ. Заједно су певали познату италијанску песму Felicità и израдили групни пано на тему „Шта ме чини срећним“. Педагошкиња Славица Стојанов и психолошкиња Марија Савић издвојиле су лепе мисли о срећи на папирима, те их у виду порука делиле свима у школи, са циљем да се гласно читају и размењују.

Срећом смо се бавили и наредне недеље, на часовима филозофије, грађанског васпитања, енглеског језика, јер среће никад није превише, иако је најчешће ,,мала, обична, неприметна“ и често је нисмо свесни (текст: Славица Стојанов, педагог).

Филм о срећи приказан је на Донаторским концерту школе, који је одржан у Културном центру на Светски дан среће, 20. марта 2024. године, уз бројне извођаче, наставнике и ученике школе и ноте популарних мелодија, са доминантним латино ритмом.

**Републичко такмикчење музичких и балетских школа Србије у Београду**, 8–22. 4:

* Тромбонисти су освојили следеће награде: у првој категорији Душан Видаковић (2. ОМШ) освојио је I награду – Лауреат (100 бодова). У истој категорији, Константин Игњатов (3. ОМШ) освојио је I-3 награду. У IV категорији Вук Симић освојио је I-1 награду, као и Владимир Алексић (4. СМШ). Клавирска сарадња: проф. Немања Штеванов. Класа: проф. Бранислав Гагић.
* Ученик трубе Виктор Аврам, у класи проф. Слободана Ћирића, освојио је I-1 награду у IV категорији. Клавирска сарадња: Јелена Лазић.
* Ученица клавира Даница Момиров, у класи проф. Дијане Бугарски Мишкељин, на истом такмичењу, освојила је II-6 награду.
* Ученица кларинета Талиа Унгур (2. ом) у I категорији, у класи проф. Андреја Гигића, са клавирском сарадницом Јеленом Нинковић, освојила је II-26 награду.
* Емилија Попов (1. СМШ) на истом такмичењу у Београду, у преткатегорији соло певања, освојила је III-1 награду.
* Бојана Радосављевић (6. ОМШ), у класи проф. Мариете Гигић, извођењем на клавиру однела је I-3 награду у III А категорији.
* У категорији Соло певања, ученице наше школе освојиле су вредне награде: Ксенија Вереш (3. ОМШ), у класи Светлане Бирке, са клавирком сарадњом: Јелене Лазић – III-3; Ката Ронто (3. ОМШ) – похвала, Ема Шивег (3. ОМШ), II-8, Алис Даниел (4. ОМШ) III-7, у класи Ане Алексић Шајрер, са клавирском сарадњом Марте Ронто. Ангелина Моромилов (4. ОМШ) – похвала, Милица Станисављев (4. ОМШ)– похвала, Тамара Радосав (4. ОМШ) – похвала, ученице у класи проф. Сандре Стојадинов, уз клавирску пратњу Јелене Лазић.
* Ученик клавира Андреј Табаков (3. ОМШ), у класи проф. Мелите Мироновић, на Републичком такмичењу у Београду, освојио је III-16 награду у III категорији.
* Ученица флауте Александра Царан (3. ОМШ), у класи Весне Вучуревић освојила је I-17 награду у I категорији. Клавирска сарадња: Тијана Церовић.
* Ученица флауте Луна Молнар (3. ОМШ), у класи проф. Снежане Пецарски, освојила је I-2 награду (100 бодова). Клавирска сарадња: Тијана Церовић.
* Ученици основне музичке школе, који су на инструменталном одсеку за клавир, у класи проф. Данијеле Радаковић Дерикрава, освојили су следеће награде: Михаило Пејовић, друга категорија, I награда; Софија Попов, прва категорија, II награда, Ивона Милош, прва категорија, II награда.
* У категорији Соло певање (IIб категорија), Анђела Ћирић (2. СМШ), у класи проф. Сандре Стојадинов, уз клавирску сарадњу проф. Јелене Лазић, освојила је III-3 награду. Калина Кекењ, ученица истог разреда, у класи Ане Алексић Шајрер, уз клавирску сарадњу проф. Марте Ронто, добила је похвалу.

На 10. Међународном такмичењу из солфеђа и теорије музике, које је одржано у Београду, 21. априла, Милица Милисављевић (VI ОМШ), освојила је I награду из теорије музике у VIб категорији. Ментор и проф. солфеђа: Виолета Танкосић.

У Руском дому у Београду, 12. априла на Међународном такмичењу „Фестивал словенске музике“, које је организовало Удружење музичких и балетских педагога Србије, наш бивши ученик Александар Керлета (класа: проф. Ана Алексић Шајрер), садашњи студент соло певања у класи проф. Марине Трајковић Биџовски, освојио је I награду у категорији студената.

У Темишвару, 12. 4. 2024. одржано је Међународно такмичење соло певача „Voci de primavera“:

* Лара Балабан (3. СМШ) – I награда
* Анђелина Шварц (4. СМШ) – III награда

Класа: проф. Светлана Бирка

Клавирска сарадња: проф. Јелена Лазић

* Ема Шивег (3. СМШ) – I награда
* Емилија Попов (1. СМШ) – II награда
* Ката Ронто (3. СМШ) – III награда
* Алис Даниел (4. СМШ) – II награда
* Калина Кекењ (2. СМШ) – II награда
* Дуња Ковачевић (3. СМШ) – II награда

Класа: проф. Ана Алексић Шајрер

Клавирска сарадња: проф. Марта Ронто

* Анђела Ћирић (2. СМШ) – I награда

Класа: проф. Сандра Стојадинов

Клавирска сарадња: проф. Јелена Лазић.

Јаков Аксентијевић, контрабасиста и ученик 4. разреда ОМШ на Републичком такмичењу инструменталиста, које је одржано 14. 4. 2024. у Београду, освојио је I место. Класа: проф. Горан Керлета. Клавирска сарадња: проф. Едита Мајорфи Тодоровић.

Отварање изложбе скулптура „Чудесне форме димензије“, 15. 4. 2024. у Салону Народног музеја Зрењанин, музиком су употпунили наши средњошколци Ема Шивег (виолина) и Дарио Михаљевић (хармоника).

На Ревијалној приредби ученика средњошколског дома „Ангелина Којић-Гина“, одржаној 16. априла у Културном центру Зрењанина, наступили су и ученици наше Музичке школе: Анђећа Ћирић, Теодора Ристић, Лара Балабан, Ксенија Вереш, Нина Јовановић, Мариа Магдалена Торњош, Александар Сараволац, Николина Харнош, Љиљана Радић и Емилија Попов. Програм који је на приредби презентован представљао је део активности које се у дому реализују током школске године и са којима се дом такмичио на Покрајинским културно–уметничким сусретима домова ученика средњих школа Војводине, популарној „Домијади“ и др. На приредби, која се традиционално одржава сваке године, посетиоци су поред уметничког програма имали прилику да погледају богату изложбу ученичких радова насталих на ликовној, керамичарској, новинарској и секцији дигиталне фотографије.

Концерт ученика хорне и тромбона Музичке школе „Исидор Бајић“ Нови Сад и Музичке школе „Јосиф Маринковић“ Зрењанин, одржан је у понедељак, 22. априла од 18.30 часова, у Свечаној сали школе. Ученици Музичке школе „Исидор Бајић“ Нови Сад, у класи проф. Николе Павловића, са корепетиторима проф. Снежаном Табш, Иванов Карајков: Доротеа Проданов (хорна), Игор Карајков (хорна). Програм: Моцарт, Боза, Ћирић, Чајковски, Штраус. Ученици Музичке школе „Јосиф Маринковић“ Зрењанин, у класи проф. Бранислава Гагића, са корепетитором проф. Немањом Штевановим: Владимир Алексић (тромбон). Програм: Вивалди, Давид, Шулек.

У среду, 24. априла у свечаној сали Музичке школе „Јосиф Маринковић“ у Зрењанину, наше професорке Весна Вучуревић (флаута) и Тина Николовски (клавир) организовале су Концерт „О опери“, у оквиру пролећних серијала концерата Удружења уметника „Нова Барселона“. На програму су били инструментални одломци из познатих опера „Чаробна фрула“, „Травијата“, „Кармен“, „Евгеније Оњегин“, „Орфеј и Еуридика“. Модератор концерта била је виолинисткиња Мина Младеновић.

Концерт Трзачког оркестра „Легато“ Музичке школе „Јосиф Маринковић“, који чине ученици основних разреда на одсеку за тамбуру и гитару, одржан је у Малом салону народног музеја Зрењанин у 24. априла. Поред оркестра, наступили су и солисти, ученици тамбуре, као и дуо проф. Марине Бардек (тамбура) и проф. Марине Радуловић (клавир). Публика је имала прилику да слуша композиције Дуранта, Патриса, Џоплина и Торлаксона, као и обраде италијанских и руских популарних песама. Овај мултимедијални концерт објединио је различите аспекте инструмената који ужива дугу традицију у војвођанском простору. Публику су кроз догађај звуком водили ученици ОМШ, у класи наставнице Марине Бардек, а кроз нарацију и слику ученици средње школе с предмета Историја музике, са наставницом Александром Милосављевић Вребалов. Концерт су организовали Музичка школа ,,Јосиф Маринковић“ и Народни музеј Зрењанин. Продуценти и уредници овог мултимедијалног концерта били су Ивана Арађан (Народни музеј Зрењанин) и Борис Марковић (пом. директора МШ „Јосиф Маринковић“ Зрењанин).

Април месец обележен је и Интернационалним сусретима виолиниста–виолиста, који су одржани у Сремским Карловцима. Ученица виолине Ема Митровић (5. ОМШ), у класи проф. Вилме Дутине, уз пратњу клавира Немање Штеванова, освојила је II награду.

Анђела Станковић, наша проф. харфе, освојила је III награду на Интернационалном такмичењу харфе у Сеулу, у Јужној Кореји, „Young Professional Division“ у којој само првих пет места осваја награду, а у којој је учествовало 32 такмичара из целог света: Кине, Јапана, Јужне Кореје, Тајвана, Сингапура, Малезије, Вијетнама, Хонг Конга, САД, Немачке и Аустралије.

Ученице соло певања Теодора Ристић и Анђела Ћирић, у класи проф. Сандре Стојадинов, освојиле су II награде на VIII Међународном такмичењу „Sirmium Music Fest“ у Сремској Митровици, 24–28. 4. 2024. године.

**Мај**

На 10. Такмичењу „Корнелије“, Београд, 10–12. 5. 2024, област – теорија музике (онлајн), ученица Милица Милисављевић (6. ОМШ) освојила је I награду. Ментор и проф. солфеђа: Виолета Станковић.

**У оквиру манифестације „Ноћ музеја“**, 18. 5. 2024. године, ученици Музичке школе „Јосиф Маринковић“ наступили су у Народном музеју Зрењанина:

* У 17 часова у „Атријуму“ изведен је концерт Дувачког оркестра Музичке школе „Јосиф Маринковић“. На програму су били: „Матурска свита“, пригодни маршеви (стандардни и модерни), „La cucaracha“, „La Bamba“, уз диригентску палицу проф. Бранислава Гагића.
* Сат времена касније, хор ученика припремног, првог и другог разреда основне Музичке школе „Јосиф Маринковић“, који води проф. Андреа Поша, извео је дечије песме.
* У периоду од 21.45 до 22.30 часова одржан је концерт школског бенда „Пепси служба“ Музичке школе „Јосиф Маринковић“. Изведене су нумере наших познатих бендова: „Црни плес“, „Где је Наташа?“, „Ти ме не волиш“, као и песме „Чекала сам“, „Ко ме тер'о“ и „Битанга и принцеза“.
* Након тога DJ Mарио био је задужен за хитове стране поп и диско-музике.
* У салону Народног музеја Зрењанина, у 18.30 часова, ансамбл „Спирит“, ког чине Ема Шивег, виолина, Софија Хинда, флаута, Филип Црновршанин, клавир, извели су „Анђеоску сонату“, музику из филма „Кум“.
* Трио „Скај“, ког чине Ема Шивег, виолина, Мајда Мандић, виолончело, Филип Црновршанин, клавир, извели су „Бадинаж“ и „Ave Maria stela“.
* Квартет, ког чине Ема Шивег, виолина, Мајда Мандић, виолончело, Дарио Михаљевић, хармоника, Даница Момиров, клавир, извео је Вивалдијеве „Варијације“.
* Ксенија Вереш, виолина, Ката Ронто, виолина, Милица Станисављев, клавир, у склопу триа, извеле су Бифтингов „Сумрак“ и „Шиндлерову листу“.
* Наш секстет, уз менторе, проф. Сантину Цвејић и проф. Весну Немчев, кога чине Ксенија Вереш, виолина, Ката Ронто, виолина, Милица Станисављев, клавир, Илија Јерков, кларинет, Алекса Торбица, контрабас, Дарио Михаљевић, хармоника, извео је Гуноово дело „Ave Maria“, Mешенков „Танго“ „Железничка станица“.
* У дворани класичне уметности од 18.45–20.30 часова, Илија Јерков, кларинет, Алекса Торбица, контрабас, Дарио Михаљевић, хармоника, у склопу трија, извели су „Габриелову обоу“ и јеврејску традиционалну нумеру „Бугарин из Одесе“.
* Јован Срдић и Дарко Спалевић, дуо гитара, уз менторе проф. Сантине Цвејић и проф. Вељка Торбице, извели су Скарлатијеву „Сонату“.
* На другом спрату Народног музеја Зрењанина, од 18.30 до 19 часова, наступио је Дуо „E&D“, кога чине Ема Шивег и Дарио Михаљевић.

Дарио Михаљевић, ученик хармонике у класи проф. Бранислава Симића, освојио је I награду на Интернационалном фестивалу „Дани хармонике“, које је одржано у Смедереву. Дарио је ту био победник категорије. Такође, освојио је и II награду на Интернационалном фестивалу „Еуфонија“, који је одржан у Новом Саду.

На фестивалу „Исидор Бајић – Распеване струне“, у Новом Саду, 11. маја 2024, ученица виолине Ема Јурица (4. ОМШ) освојила је I награду. Класа: проф. Ина Кекењ. Клавирска сарадња: проф. Немања Штеванов.

Наши тромбонисти у класи проф. Бранислава Гагића, на 12. Међународном „BRASS“ такмичењу у Панчеву, које је одржано 11. и 12, маја, освојили су I награде. Наиме, у преткатегорији учествовао је Васил Јоњев, уз клавирску сарадњу проф. Тине Николовски. У слободној категорији учествовао је Лазар Симић, уз клавирску сарадњу Вука Симића. Као и Васил, и Лазар је носилац Лауреата. У истој категорији истакао се и Дарко Спалевић, уз клавирску сарадњу Немање Штеванова. Носилац Лауреата у првој категорији је Константин Игњатов, уз клавирску сарадњу Немање Штеванова.

Ученица виолине Софија Чикић (3. разред ОМШ), у класи проф. Весне Немчев, освојила је II награду на 11. Међународном музичком такмичењу „Фантаст 2024“ у Бечеју. Клавирска сарадња: проф. Тијана Церовић.

**На 67. Фестивалу музичких и балетских школа Србије, који је одржан у Шапцу** **од 9–15. 5. 2024,** ученици наше школе остварили су вредне награде:

* Константин Игњатов (тромбон, 3. ОМШ), у класи проф. Бранислава Гагића, освојио је I награду у првој категорији. Клавирска сарадња: Тијана Церовић.
* Луна Молнар (флаута), у класи проф. Снежане Пецарски, освојила је I награду у истој катеегорији. Клавирска сарадња: Тијана Церовић.
* Ксенија Вереш (3. ОМШ), у класи проф. Светлане Бирка, освојила је II награду у категорији соло певања. Клавирска сарадња: проф. Јелена Лазић.
* Јелена Радосав (виолина, 4. ОМШ), у класи проф. Весне Немчев, освојила је II награду. Клавирска сарадња: проф. Тијана Церовић.

Наши основци, ученици гитаре у класи проф. Александра Поповића, посетили су другаре у Музичком забавишту „Сањалице“, 15. маја, и презентовали им свој инструмент.

На меморијалу „Аца Панић“ који је одржан у Младеновцу, 13–16. 5. 2024, наши ученици у клавира из класе проф. Бојане Маћешић, освојили су I награде: Мила Петровић (припремни разред), Симона Мишкељин (1. ОМШ) и Лазар Ђурић (3. ОМШ).

Поводом Недеље сећања и заједништва, коју смо обележили 16. 5. 2024, као сећање на трагично страдале невине ученике и младе у Београду, Дубони, Малом Орашју и Нишу, ученици 3. разреда наше средње школе, чије је одељенски старешина проф. Катарина Чуч Јаначковић, показали су заједништво у радној акцији садње лековитог биља и чишћења зелених површина школског дворишта. Акцију је организовала и, заједно са ђацима, спровела Славица Стојанов, педагошкиња школе. Биљке је донирала Средња пољопривредна школа из нашег града. Ђацима је пријао физички рад, а резултат је видљив – чисто и уредно двориште.

Ученица клавира, матуранткиња средње школе, Даница Момиров, освојила је II награду на Међународном такмичењу „Citta di Barletta“. Класа: проф. Дијана Бугарски Мишкељин.

На XV Међународном пијанистичком такмичењу „Славенски“, које је одржано у Новом Саду, 19. маја 2024, наши ученици су освојили следеће награде:

* Ленка Суђић (клавир, 3. ОМШ), у класи проф. Мелите Мироновић, освојила је I-4 награду.
* Ученице клавира Лена Ковачевић и Тара Огњеновић, у класи проф. Сање Мишковић, освојиле су I награде.

**На Међународном музичком такмичењу „Фантаст 2024“ које је одржано 21. маја 2024. године у Бечеју**, ученици су освојили вредне награде:

* У класи проф. Вељка Торбице: Павле Нинковић I-1 награда; Миа Којадиновић I-3 награда; Алекса Граховац II награда; Петар Цветинов III награда; Матеја Оклобџија II награда.
* У класи проф. Александра Поповића: Даница Рацков I-4 награда; Јелена Бубуљ II награда; Лука Будишин I награда; Лазар Костић II награда. У класи проф. Павла Кирћанског ученик Лзар Молнар освојио је I-7 награду, Вања Стелкић II награду, Филип Раки III награду, док је Алексеј Лукин освојио I-1 награду.
* На истом такмичењу, у Бечеју, 22. 5. 2024, ученици у класи проф. Золтана Мезеиа, у категорији хармоника, освојили су вредне награде: Владимир Злох I награда; Новак Ђуровић I награда; Страхиња Кочишевић II награда.
* У класи проф. Бранислава Симића, у категорији хармоника: Никола Радаковић и Гаврило Пејовић освојили су II награде.

Матуранти СМШ „Јосиф Маринковић“, чији је разредни старешина проф. Стела Велемир Марковић, плесали су 22. маја чувени кадрил уз Штраусову оперету „Слепи миш“. На централном градском тргу заплесало је око хиљаду ученика завршних разреда свих девет зрењанинских градских средњих школа.

На 10. Фестивалу пијанизма, који је одржан у Сремској Митровици од 24–26. маја 2024, наше ученице Лена Ковачевић и Тара Огњеновић, у класи проф. Сање Мишковић, освојиле су I награде.

На фестивалу „Исидор Бајић“, који је одржан у Новом Саду од 24–26. 5. 2024, у категорији клавир, Мила Петровић (припремни разред) и Симона Мишкељин освојиле су I награду, а Лазар Ђурић (3. ОМШ) освојио је II награду.

У категорији упоредни клавир, Милица Даников (2. СМШ, дизајнер звука), освојила је лауреат, а Ката Ронто (3. СМШ) I награду. Класа: проф. Бојан Маћешић.

На Међународном такмичењу „Бањалучки бијенале 2024“, које је одржано у мају, у III категорији, ученик клавира Иван Шари, у класи проф. Мелите Мироновић, освојио је I-1 награду.

На 16. Међународном фестивалу музике „Амадеус“, које је одржано у Београду 24. 5. 2024, ученица Наталија Грујић (3. ОМШ), у класи проф. Сантине Цвејић, освојила је I награду. Клавирска сарадња: проф. Јелена Нинковић.

На „Фестивалу пијанизма“ у Сремској Митровици, 27. маја, 2024, ученица клавира Ива Унгур, у класи проф. Мариете Гигић, освојила је I награду у првој категорији.

У четвртак, 30. маја, у Савременој галерији Зрењанин, одржан је Концерт дувачког оркестра Музичке школе „Јосиф Маринковић“ Зрењанин.

Хор припремног разреда и солфеђа ОМШ „Јосиф Маринковић“ Зрењанин, којим је дириговала проф. Андреа Поша, наступио је на 11. Хорском фестивалу „Слободан Бурсаћ“ Зрењанин.

У петак, 31. маја, наша Музичка школа организовала је први Концерт професора и ученика са ученичким аранжманима у Свечаној сали. Ученици од 2–4. разреда СМШ, који су на Теоретском одсеку, припремили су аранжмане познатих композиција и песама различитих жанрова, уз менторство проф. Драгане Дамјан. Ученичке аранжмане су извели: солисти, камерни састави, хор и оркестар школе.

**Јун**

Ученик гитаре Марио Комарек (1. СМШ) учествовао је на „International Guitar Festival“ у Сегедину, 8. 6. 2024, и освојио I награду. Класа: проф. Бранко Барнић.

**Четврти разред Средње музичке школе ,,Јосиф Маринковић“, школске 2023/2024.** године завршило је 24 ученика, чији је разредни старешина била проф. Стела Велемир Марковић. Са одсека Музички сарадник, наша школа испратила је: Доротеју Вујин, Ханку Гарафијат, Ану Киш, Владана Кулиновића, Катарину Лунгулов, Наталију Петров, Тамару Радосав, Ивана Ратића и Тамару Татић. Смер дизајнер звука похађали су: Алис Даниел, Теодора Ковачевић, Ангелина Моромилов, Давид Раосављев, Дуња Рацков, Звонимир Шимичић, а на смеру Музички извођач класичне музике били су: Владимир Алексић, Васкрсија Ковачевић, Дарио Михаљевић, Даница Момиров, Анастасија Пајић, Љиљана Радић, Милица Станисављев, Уна Токовић и Анђелина Шварц. **Вуковци** су Даница Момиров и Дарио Михаљевић, а **ђак генерације је Даница Момиров**.

На такмичењу средњошколских тонских снимака ученик Давид Раосављев (4. СМШ, дизајн звука), у класи проф. Аднана Булића, освојио је III награду у категорији Модерно студијско снимање,

Од 14–16. јуна у Зрењанину одржано је 13. Међународно такмичење дувачких оркестара „Бегеј фест“ и 11. Регионална конференција WASBE. На „Бегеј фесту“ учествовало је тринаест оркестара из Мађарске, Румуније и Србије у пет различитих категорија, по пропозицијама WASBE-a (Светске асоцијације дувачких симфонијских оркестара). На такмичењу су Зрењанинци бриљирали: Дувачки оркестар Музичке школе „Јосиф Маринковић“, са диригентом Браниславом Гагићем, освојио је I награду и GRAND PRIX са освојених 95 бодова у отвореној категорији, а „BID BEND“– вокални солисти: наша проф. Ана Алексић Шајрер, K. G. Lisdian, Abreu de la Rosa (Куба) – освојио је I награду и GRAND PRIX са освојених 96 бодова у професионалној категорији. Оркестре је оцењивао стручни жири, у чијем саставу је био и наш проф. Бранислав Гагић.

Музичка школа „Јосиф Маринковић“ Зрењанин уврштена је међу 30 нових „супершкола“ из Србије, а међу 90 одабраних школа Западног Балкана у оквиру „Super Schools“ програма Регионалне канцеларије за сарадњу младих. Програм „Super Schools“ повезује 400 ученика и наставника из Србије са школама широм Западног Балкана, омогућавајући им да активно учествују у изградњи мира, помирењаи интеркултурном учењу. Овај програм подржан је од стране ЕУ и немачког Савезног министарства за економску сарадњу и развој, пружа јединствену прилику младима да путују, стичу нова знања и стварају дуготрајна пријатељства. Поводом „Super Schools“ размене за 2024/25. годину, наша школа ће сарађивати са Савремено–умјетничком школом из Тузле (Босна и Херцеговина) у периоду од 15. децембра 2024. до 15. априла 2025. године. Професори, координатори пројекта: Драгана Дамјан и Ана Алексић Шајрер из зрењанинске школе, као и Амила Бешировић и Аднан Мујкић из тузланске школе.